**Χαιρετισμός Προέδρου ΔΗΣΥ κ. Αννίτας Δημητρίου**

**στα βραβεία «Ζέτα Αιμιλιανίδου»**

Αγαπητοί Συνάδελφοι / Συναδέλφισσες

Αγαπητή Πρόεδρε της ΓΟΔΗΣΥ

Φίλες και Φίλοι

Προχώρησαν όταν δεν υπήρχε μονοπάτι… Και χάραξαν δρόμους. Πάλεψαν με στερεότυπα, αμφισβήτησαν όρια, ανέτρεψαν δεδομένα, δημιούργησαν προοπτικές, επαλήθευσαν προσδοκίες, ενέπνευσαν! Η καθεμιά διαμόρφωσε τον χώρο της όχι μόνο για να ξεχωρίσει η ίδια, αλλά κυρίως για να βρουν κι άλλοι χώρο να σταθούν

Κάθε φορά που κάποιος / κάποια τολμά να ονειρευτεί, να δημιουργήσει, να επιμείνει κόντρα στη σιωπή ή στην αμφισβήτηση, κάτι αλλάζει για όλους μας. Γίνεται μια μικρή επανάσταση. Ένας σπινθήρας που φωτίζει όχι μόνο τον δικό του δρόμο, αλλά και τον δρόμο όσων ακολουθούν.

Απόψε τιμάμε προσωπικότητες. Όμως μαζί τιμάμε και καθοριστικές στιγμές. Τιμάμε αποφάσεις που λήφθηκαν μέσα σε αμφιβολία, λέξεις που ειπώθηκαν όταν ήταν πιο εύκολο να σιωπήσει κάποιος, έργα που μίλησαν εκεί που οι φωνές δεν έφταναν.

Γιατί οι γυναίκες που ξεχώρισαν με το έργο τους, δεν το έκαναν επειδή τους το επέτρεψαν οι συνθήκες. Το έκαναν επειδή διάλεξαν να μην περιμένουν τις κατάλληλες συνθήκες.

Η αποψινή βράβευση είναι μια υπενθύμιση πως η πρόοδος και η προκοπή δεν έρχεται μόνη της. Έρχεται όταν κάποιοι άνθρωποι επιλέγουν καθημερινά να τις υπηρετούν με συνέπεια, με ήθος, με όραμα. Και αξίζουν θερμά συγχαρητήρια στην Πρόεδρο της ΓΟΔΗΣΥ και στα μέλη της που φροντίζουν να μας το θυμίζουν με τη θεσμοθέτηση αυτών των βραβείων.

Και δεν θα μπορούσαμε βέβαια να τιμήσουμε αυτές τις γυναίκες απόψε χωρίς να σταθούμε πρώτα σε μια άλλη γυναίκα, που άνοιξε δρόμους τόσο μέσα από την προσφορά και το έργο της όσο και μέσα από τη στάση της απέναντι στην ίδια τη ζωή. Απέναντι στον άνθρωπο. Το ειδικό βάρος, που κουβαλάει αυτό το βραβείο είναι κάτι πολύ πιο πέρα από μια τιμητική βραδιά. Είναι το μέτρο της προσφοράς, της αξιοπρέπειας, της αφοσίωσης.

Και η Ζέτα Αιμιλιανίδου, έβαλε τον πήχη πολύ ψηλά, για να μπορεί οποιοσδήποτε να συγκριθεί μαζί της. Δεν ήταν απλά μια υπουργός, ήταν σημείο αναφοράς. Και έτσι θα παραμείνει. Γιατί πίσω από κάθε επιτυχία της δεν υπήρχε κανένας μηχανισμός προβολής, αλλά ένα βαθύς κώδικας ευθύνης. Δεν έδρασε για να τη θυμόμαστε κι όμως κατάφερε να μην μπορούμε να την ξεχάσουμε.

Ότι έκανε το έκανε με συνέπεια, με ανθρωπιά, με σπάνια αποτελεσματικότητα. «Ο εχθρός του καλού είναι το καλύτερο» συνήθιζε να λέει. Τα πράγματα γίνονται εδώ και τώρα! Σήμερα δεν αναβάλλονται γι’ αύριο. Μεταρρύθμισε, διεκδίκησε, πάλεψε, προστάτεψε… Κι όλα αυτά χωρίς να ξεχάσει ποτέ ποιον υπηρετεί. Ήταν το ανθρώπινο πρόσωπο της εξουσίας. Διαμορφώνοντας ναι πολιτικές, μα και κτίζοντας εμπιστοσύνη. Και αυτή είναι η πιο σπάνια παρακαταθήκη για ένα σύγχρονο πολιτικό. Το αποτύπωμα της είναι εδώ, καθημερινό, χειροπιαστό. Άλλαξε ζωές και γι’ αυτό άλλωστε έμεινε στη ζωή όλων μας.

Δεν είναι τυχαίο που παραμένει στη συνείδηση του κόσμου με το μικρό της όνομα. Αυτό από μόνο του λέει πολλά. Ήταν η Ζέτα μας. Η Ζέτα όλων μας. Των συναδέλφων, των συνεργατών της, του κόσμου… και πάνω από όλα αυτών που την χρειάστηκαν.

Γι’ αυτό και το βραβείο Ζέτα Αιμιλιανίδου συνιστά ευθύνη. Αποτελεί τη συνέχιση ενός έργου που ξεκίνησε από μια γυναίκα που δεν δίστασε να ταράξει τα νερά, να μετακινήσει βουνά, να υπερασπιστεί εκείνους που άλλοι προσπερνούσαν.

Και ναι, όπως πολύ εύστοχα σημείωσε η αγαπημένη μου Ουρανία, τα βραβεία αυτά θεσμοθετήθηκαν για να αναδείξουν τον σεβασμό στην ανθρώπινη αξία. Εξάλλου στο ταλέντο, στη δημιουργικότητα, στην αριστεία -όπως πίστευε και η Ζέτα- δεν χωράνε κανενός είδους διακρίσεις. Μόνο ευκαιρίες.

Απόψε λοιπόν βραβεύουμε 5 εξέχουσες προσωπικότητες, πρότυπα. Η καθεμιά τους έχει χαράξει τη δική της μοναδική διαδρομή, αλλά όλες μαζί συνθέτουν κάτι πολύ μεγαλύτερο: Την εικόνα και το αποτύπωμα της Κύπρου μας, εντός και εκτός.

Δρ Σοφία Ξενοφώντος

Το έργο της, πλούσιο, τολμηρό και διεθνώς αναγνωρισμένο, επαναπροσδιορίζει τα όρια της κλασικής φιλολογίας. Μεταφράζει την ανθρώπινη εμπειρία ανά τους αιώνες μέσα από τον Πλούταρχο, τον Γαληνό και το βυζαντινό βλέμμα. Με διεπιστημονικά εργαλεία και στοχαστικό πνεύμα κτίζει γέφυρες ανάμεσα σε αρχαιότητα, ψυχή, επιστήμη και ζωή.

Δρ Εύη Σταύρου

Δεν «ασκεί» απλά την ιατρική, την ενσαρκώνει. Με αιχμή την επιστήμη της ανοίγει νέους ερευνητικούς δρόμους αναγεννώντας τη ζωή. Θεραπεύει με αφοσίωση, διδάσκει με πάθος, ανακαλύπτει με προσήλωση. Με έντονη και διεθνώς αναγνωρισμένη ακαδημαϊκή δραστηριότητα, αποτελεί φωτεινό παράδειγμα για τις νέες γενιές της ιατρικής επιστήμης.

Αννίτα Σαντοριναίου

Από τη «Γέρμα» στην «Εκάβη» από την «Έντα Γκάμπλερ» στην «Ευτυχία Παπαγιαννοπούλου», από τη «Γηραιά Κυρία» στο «Λιοντάρι του χειμώνα»… Άγγιξες τις πιο ευαίσθητες χορδές μας. Κατάφερες να ψαχουλέψεις βαθιά μέσα στην ψυχή μας. Υφαίνοντας το δικό σου μεγάλο ταξίδι στο σανίδι… Μας συνεπήρες… Μας ταξίδεψες… Μαζί γελάσαμε, πονέσαμε, κλάψαμε, λυτρωθήκαμε. Υποκλινόμαστε στο απροσμέτρητο ταλέντο μιας μεγάλης κυρίας και δασκάλας του θεάτρου.

Καίτη Κληρίδη

Άνοιξε δρόμους από τα έδρανα σε μια εποχή που η Βουλή δεν ήταν έτοιμη, ούτε να ακούσει αλλά ούτε και να δώσει τον λόγο σε γυναίκες. Πάλεψε αδιάλειπτα για τη συμφιλίωση και ακόμη συνεχίζει να αγωνίζεται κτίζοντας γέφυρες εκεί που κυριαρχεί η καχυποψία. Η πολιτική και η προσφορά στα κοινά είναι γι’ αυτήν παρακαταθήκη και ευθύνη.

Στέλλα Κυριακίδου

Ανέλαβε το πιο κρίσιμο χαρτοφυλάκιο της Ευρωπαϊκής Επιτροπής τη στιγμή που η Ευρώπη -και ο κόσμος ολόκληρος- βρισκόταν αντιμέτωπη με μια πρωτοφανή υγειονομική κρίση. Ανταποκρίθηκε με ψυχραιμία, αποτελεσματικότητα και αποφασιστικότητα. Έδωσε φωνή στους ασθενείς στα υψηλότερα επίπεδα χάραξης πολιτικής. Υπηρέτησε με συνέπεια, αίσθημα καθήκοντος και απαράμιλλη προσήλωση στον άνθρωπο. Απέδειξε πως η αληθινή δύναμη δεν κάνει θόρυβο, δρα. Δεν φοβάται την ευθύνη, δεν διστάζει μπροστά στα δύσκολα. Παίρνει αποφάσεις που μετρούν.

Φίλες και Φίλοι

Με τα Βραβεία «Ζέτα Αιμιλιανίδου», τιμούμε τη δύναμη της προσφοράς, της ανθρωπιάς, της αριστείας. Στρέφουμε το βλέμμα προς το παράδειγμα εκείνων που τόλμησαν. Που δεν περίμεναν να αλλάξει ο κόσμος για να δράσουν, αλλά προσπάθησαν να αλλάξουν τον κόσμο με τη δράση τους.

«Δεν έχει σημασία πόσο δύσκολος είναι ο δρόμος. Σημασία έχει να τον επιλέξεις, να τον περπατήσεις με ήθος, με αξιοπρέπεια μέχρι τέλους».Όπως ακριβώς μας έδειξε η αγαπημένη μας Ζέτα, δια του παραδείγματος. Γιατί τελικά, αυτή είναι η πιο αληθινή μορφή δύναμης. Έτσιανοίγουμε δρόμους. Έτσι κτίζουμε το αύριο.